Σαιν-Φλουρ (Καντάλ)

Το Σαιν-Φλουρ (γαλλικά: Saint-Flour) είναι γαλλική κοινότητα που βρίσκεται στο νομό Καντάλ της διοικητικής περιοχής Ωβέρνη-Ρον-Αλπ.

Έδρα μητρόπολης από το 1317, η πόλη ήταν η πρώτη πρωτεύουσα του νομού Καντάλ όταν δημιουργήθηκε. Σήμερα είναι υπονομαρχία του νομού και ο πληθυσμός ανέρχεται σε 6.435 κατοίκους (2017).

Οι κάτοικοι αποκαλούνται Σανφλοραίν.

Γεωγραφικά στοιχεία 

Η κοινότητα Σαιν-Φλουρ βρίσκεται στο ανατολικό τμήμα του νομού Καντάλ, στη διοικητική περιοχή Ωβέρνη-Ρον-Αλπ. Έως το 2015 αποτελούσε τμήμα της πρώην διοικητικής περιοχής της Ωβέρνης.

Είναι μία από τις δύο υπονομαρχίες του νομού, η άλλη είναι το Μωριάκ. Βρίσκεται  71 χιλιόμετρα οδικώς ανατολικά του Ωριγιάκ, πρωτεύουσας του νομού.

Έχει πληθυσμό 6.435 κατοίκους (2017) και είναι το κέντρο ευρύτερης περιοχής που συγκεντρώνει 13.091 (2014).

Η κοινότητα Σαιν-Φλουρ  είναι χτισμένη στις όχθες του ποταμού Αντέρ σε μέσο υψόμετρο 899 μέτρων. Χωρίζεται σε δύο επίπεδα, την «Άνω πόλη» και την «Κάτω πόλη». Η Άνω πόλη βρίσκεται στο Πλανέζ, ένα μεγάλο ηφαιστειογενές οροπέδιο του νομού Καντάλ, με υψόμετρο πάνω από 900 μέτρα. Η Κάτω πόλη είναι χτισμένη στην κοιλάδα του ποταμού Αντέρ. Η έκταση της κοινότητας είναι 27,14 τετραγωνικά χιλιόμετρα.

Τοπωνυμία και γλώσσα 
Η πόλη πήρε το όνομά της από τον Φλώρους, έναν ιεραπόστολο που εκχριστιάνισε μεγάλο τμήμα της Ωβέρνης του 4ο αιώνα.

Στην περιοχή της κοινότητας Σαιν-Φλουρ η παραδοσιακή γλώσσα είναι η οξιτανική. Στα οξιτανικά-ωβερνιά, την τοπική διάλεκτο, η πόλη αναφέρεται ως Sant Flor  ή Sont-Flour.

Ιστορία 
Στην περιοχή του Σαιν Φλουρ υπάρχουν πολλά ντολμέν και διάσπαρτα ίχνη εγκατάστασης από την εποχή του Χαλκού. Η ρωμαϊκή εποχή σηματοδοτείται από δύο ρωμαϊκές βίλες-αγροικίες, η μία κοντά στον σιδηροδρομικό σταθμό, η άλλη μια απλή βίλα κοντά στο χωριό Ρουέρ, τμήμα του Σαιν-Φλουρ. Το ρωμαϊκό όνομα αυτού του μικρού οικισμού ήταν Indiacum ή Indigiacus, από το όνομα του ιδιοκτήτη της μιας αγροικίας, το οποίο εξελίχθηκε σε Indiciat στη ρωμαϊκή περίοδο.

Μεσαίωνας 
Νωρίς, ίσως ήδη από τον 5ο αιώνα, ο Φλώρους του Λοντέβ, που αναφέρεται στη μεσαιωνική παράδοση ως πρώτος επίσκοπος του Λοντέβ εκχριστιάνισε την κοιλάδα και μεγάλο τμήμα της Ωβέρνης και έδωσε το όνομά του στην περιοχή. Η σημερινή πόλη, που ονομαζόταν Indiciac, σχηματίστηκε γύρω στο 1000, συγκεντρωμένη γύρω από ένα μοναστήρι που ιδρύθηκε στον ψηλό βράχο το 996. Η μητρόπολη του Σαιν-Φλουρ ιδρύθηκε τον Αύγουστο του 1317 από τον πάπα της Αβινιόν, Ιωάννη ΚΒ΄.

Οικονομία 

 Το Επιχειρηματικό χωριό Rozier-Coren που το διαχειρίζεται το Εμπορικό και Βιομηχανικό Επιμελητήριο του νομού Καντάλ.
 Ζώνες δραστηριότητας: έξι ζώνες δραστηριότητας που βρίσκονται στην κοινότητα Σαιν-Φλουρ και τις γειτονικές κοινότητες, οι οποίες διευθύνονται από την κοινότητα του Σαιν-Φλουρ και συμβάλλουν στην οικονομική ανάπτυξη με την προώθηση της εγκατάστασης και της ανάπτυξης επιχειρήσεων.
 Εγκαταστάσεις τυροκομικών και γαλακτοκομικών επιχειρήσεων που παράγουν κάθε χρόνο 2.500 τόνους τυρί Μπλε της Ωβέρνης (Bleu d'Auvergne), καθιστώντας το ένα από τα κύρια προϊόντα της περιοχής.

Αξιοθέατα 

 Το ιστορικό κέντρο στην Άνω πόλη με πολλά αναγεννησιακά σπίτια

 Τα τείχη της πόλης και παλιές μεσαιωνικές πύλες
 Ο καθεδρικός ναός Σαιν-Πιέρ, γοτθικού ρυθμού, ολοκληρώθηκε στα τέλη του 15ου αιώνα, στη θέση μιας παλαιότερης ρομανικής βασιλικής και περιέχει σημαντικά κειμήλια, όπως τον Μαύρο Χριστό στο σταυρό και την ταφή του Χριστού.
 Η παλιά πέτρινη γέφυρα του ποταμού Αντέρ, που υπήρχε ήδη το 1404. Αποκαταστάθηκε το 1734 και 1769 μετά από ζημιές από πλημμύρες.
 Το μουσείο Ντουέ, μουσείο περιφερειακής τέχνης με τυπικά έπιπλα της περιοχής
 Το άγαλμα της Ελευθερίας του καλλιτέχνη Βιτάλ Ντυμπραί, από το 1892
 Τα ντολμέν στα βόρεια κυρίως του Σαιν-Φλουρ

Παραπομπές

Εξωτερικοί σύνδεσμοι 

 Η επίσημη ιστοσελίδα του Σαιν-Φλουρ (γαλλικά)
 Η ιστοσελίδα του Γραφείου Τουρισμού (επιλογή γλώσσας)

Πόλεις της Γαλλίας
Πόλεις της Ωβέρνης